喜雨歌
作者：程公許
朝代：宋

paragraphs: 去年堰决秋雨霪，南畝粒米如黄金。
縣官只道歲中熟，輸租歸家雷隠腹。
老翁戒兒力鋤耰，忍饑少待明年秋。
那知六月又不雨，二江之流幾齟齬。
揵石震撼渠欲枯，天遠不聞人號呼。
皇華使者民司命，腸日九回恐民病。
齋居蔬食勤箋天，灌口牲幣加明蠲。
燎烟升空忽黮䨴，須臾六合澤霶霈。
連宵簷響未渠休，溝塍泫泫膏乳流。
疲氓彈指拜公賜，枵腸便覺有生意。
邊城十年戢干戈，鄰焰逼我將奈何。
可憐十室九垂罄，倉卒軍需何以應。
人情但知樂苟偷，更須熟爲根本謀。
察公憂民意懇懇，定知憂國慮深遠。
爲公志喜商聲謳，願公爲霖澤九州。